Ayí̵ tí̵nɨ seyí̵né tí̵nɨ dɨŋí̵ sɨxí̵ ínɨro dɨŋí̵ sɨpí inarɨgí̵ápimɨ dánɨ irɨkwí̵nɨŋí̵ ikeánɨro epí̵rí̵a nánɨ e yarɨŋɨnɨ . Xwɨyí̵á yumí̵í rɨnárɨnɨŋí̵pɨ xɨxenɨ nɨjí̵á nimónɨróná “ Ayí̵ apimɨ dánɨ amɨpí mɨmúrónɨŋwaénénɨŋí̵ rí̵a imónɨŋwɨnɨ ? ” yaiwipí̵rí̵a nánɨ enɨ e yarɨŋɨnɨ . “ Xwɨyí̵á Gorɨxoyá yumí̵í rɨnárɨnɨŋí̵pɨ nánɨ — Apɨ Kiraiso nánɨ rɨnɨŋí̵pɨrɨnɨ . Apɨ nánɨ xɨxenɨ nɨjí̵á imónɨpí̵rí̵a nánɨ yarɨŋɨnɨ . ” seararɨŋɨnɨ . Dɨŋí̵ émí̵ saímí̵ Gorɨxo morɨ dɨŋí̵ eŋwɨperɨ eŋí̵pɨ — Apɨ ayá tí̵ŋí̵nɨŋí̵ imónɨŋí̵pɨrɨnɨ . Apɨ nánɨ ámáyo nɨjí̵á wimɨxɨpaxo wo marí̵áɨ , sa Kiraisorɨnɨ .
